**Bácsalmás Város Önkormányzata Képviselő-testületének**

**3/2017. (III. 3.) önkormányzati rendelete**

**a partneri egyeztetés szabályairól**

Bácsalmás Város Önkormányzatának Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet 29. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva, Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendelet 1. melléklet 2.b) és 3.2.i) pontjában biztosított véleményezési jogkörében eljáró Jogi és Ügyrendi Bizottság, valamint Pénzügyi és Fejlesztési Bizottság véleményének kikérésével a következőket rendeli el:

**1. Általános rendelkezések**

**1. §**

(1) Bácsalmás településfejlesztési koncepciójának, integrált településfejlesztési stratégiájának, településrendezési eszközeinek, a települési arculati kézikönyvének és a településképi rendeletének vagy azok módosításának (továbbiakban: Dokumentumok) a lakossággal, érdekképviseleti, civil és gazdálkodó szervezetekkel, vallási közösségekkel (továbbiakban: Partnerekkel) történő egyeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Kormányrendelet) és jelen partnerségi egyeztetés szabályai szerint történik.

(2) E rendelet alkalmazásában partnerek a település közigazgatási területén:

a) ingatlannal rendelkező személy

b) valamennyi székhellyel, telephellyel rendelkező gazdálkodó szervezet

c) bejegyzett egyház és civil szervezet

**(3) Partneri egyeztetési határidők esetenként kerülnek meghatározásra, de a kormányrendelet adott eljárásra vonatkozó államigazgatási szervi vagy partneri egyeztetési időtartamánál rövidebb nem lehet.**

**2. Partnerek tájékoztatási módja és eszközei**

**2. §**

**(1) A Dokumentumokra Kormányrendeletben előírt egyeztetés során a** polgármester az értelmezéshez szükséges részletezettséggel elkészített dokumentumot

a) helyez el vagy – amennyiben a Dokumentum terjedelme, formátuma nem teszi lehetővé a teljes terjedelmű közzétételt – annak elérhetőségét közli a következő helyeken:

aa) Önkormányzati Hivatal Bácsalmás, Gr. Teleki u. 4-8.sz. alatti hirdetőtábláján,

ab) helyi lapban, valamint

ac) a [www.Bácsalmás.hu](http://www.kecel.hu) honlapon,

b) lakossági fórumon ismerteti.

(2) A partnerségi egyeztetésben az 1. § (2) bekezdés szerinti Partnerek közül azoknak a véleményét kell figyelembe venni, illetve megválaszolni, akik a Dokumentum területi hatályán belül rendelkeznek ingatlannal, vagy telephellyel.

(3) A Partnerek a Dokumentumok teljeskörű elkészítése, vagy módosítása során a Kormányrendeletben foglalt, minimális tájékoztatási forma szerint vonandók be az egyeztetésbe.

**3. A Partnerek által adott javaslat, vélemények megadásának módja és határideje,**

**továbbá nyilvántartásának módja**

**3. §**

(1) Partneri véleményezés határidejét polgármester állapítja meg a kormányrendeletben foglaltak figyelembevételével.

(2) Partnerek javaslataikat, véleményüket a megadott határidőn belül

a) írásban a polgármester címére (6430 Bácsalmás, Gróf Teleki József utca 4-8.) papíron, vagy elektronikusan a polgármester e-mail címére (polgarmester@bacsalmas.hu),

b) szóban a Bácsalmási Közös Önkormányzati Hivatalnál ügyfélfogadási időben – amelyről jegyzőkönyvet kell készíteni – tehetik meg.

(3) Az (2) szerinti véleményeket hivatalos ügyiratként a dokumentumok között kell elhelyezni és az államigazgatási szervi véleményekkel azonos módon kell kezelni.

(4) A vélemények tisztázása érdekében polgármester a partnerekkel további egyeztetést kezdeményezhet, amelyről jegyzőkönyvet kell készíteni.

(5) Azt a Partnert, aki a partnerségi egyeztetés során véleményt nem adott, vagy adott, de az egyeztető tárgyaláson szabályos meghívás ellenére nem vett részt, a továbbiakban kifogást nem emelő Partnernek kell tekinteni.

(6) El nem fogadott javaslatot önkormányzati döntéssel kell alátámasztani.

**4. Az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.**

**4. §**

Polgármester az elfogadott koncepció, stratégia, településrendezési eszköz, kézikönyv és településképi rendelet közzétételéről az általános előírások szerint gondoskodik

**5. Záró rendelkezések**

**5. §**

Ez a rendelet a kihirdetését követő 5. napon lép hatályba.

 Németh Balázs Patocskai Ibolya

 polgármester jegyző

Záradék:

Megalkotta Bácsalmás Város Önkormányzatának Képviselő-testülete a 2017. február 28-án tartott ülésén.

Kihirdetve: a Bácsalmási Közös Önkormányzati Hivatal tájékoztató tábláján,

2017. március 3-án.

 Patocskai Ibolya

 jegyző